CELEX: 32018R0148
Language: hu
Date: 2017-09-27 00:00:00
Title: A Bizottság (EU) 2018/148 felhatalmazáson alapuló rendelete (2017. szeptember 27.) az általános tarifális preferenciák rendszerének alkalmazásáról szóló 978/2012/EU európai parlamenti és tanácsi rendelet II., III. és IV. mellékletének módosításáról

31.1.2018   
            
            
               HU
            
            
               Az Európai Unió Hivatalos Lapja
            
            
               L 26/8
            
         A BIZOTTSÁG (EU) 2018/148 FELHATALMAZÁSON ALAPULÓ RENDELETE
   (2017. szeptember 27.)
   az általános tarifális preferenciák rendszerének alkalmazásáról szóló 978/2012/EU európai parlamenti és tanácsi rendelet II., III. és IV. mellékletének módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az általános tarifális preferenciák rendszerének alkalmazásáról és a 732/2008/EK tanácsi rendelet hatályon kívül helyezéséről szóló, 2012. október 25-i 978/2012/EU európai parlamenti és tanácsi rendeletre (1) és különösen annak 5. cikke (3) bekezdésére, 10. cikke (5) bekezdésére és 17. cikke (2) bekezdésére,
   mivel:
   
               (1)
            
            
               A 978/2012/EU rendelet 4. cikke megállapítja az általános vámkedvezmény-rendszer (a továbbiakban: GSP) általános előírása alapján nyújtott vámkedvezmények kritériumait.
            
         
               (2)
            
            
               A 978/2012/EU rendelet 4. cikke (1) bekezdésének a) és b) pontja értelmében nem lehet a GSP általános előírásának kedvezményezettje az az ország, amelyet a Világbank három egymást követő évben magas jövedelmű vagy a közepes jövedelmű országok felső sávjába tartozó országnak minősített, illetőleg amely olyan preferenciális piacra jutási előírás kedvezményezettje, amely lényegében a teljes kereskedelem esetében legalább olyan tarifális preferenciákat biztosít, mint a rendszer.
            
         
               (3)
            
            
               A 978/2012/EU rendelet 1. cikke (2) bekezdésének a) pontjában hivatkozott általános előírás szerinti GSP-kedvezményezett országok listáját a rendelet II. melléklete tartalmazza. A 978/2012/EU rendelet 5. cikkének (2) bekezdése értelmében a II. mellékletet minden év január 1-jéig felül kell vizsgálni. A felülvizsgálatnak figyelembe kell vennie a kedvezményezett országok gazdasági, fejlesztési és kereskedelmi körülményeiben bekövetkezett változásokat a 4. cikkben meghatározott kritériumok viszonylatában.
            
         
               (4)
            
            
               A 978/2012/EU rendelet 5. cikkének (2) bekezdése rendelkezik arról, hogy kellő idő álljon a GSP-kedvezményezett országok és a gazdasági szereplők rendelkezésére az adott ország GSP-rendszerbeli jogállásában bekövetkezett változáshoz való megfelelő alkalmazkodásra. Ennélfogva a GSP-előírás a 4. cikk (1) bekezdésének a) pontja alapján egy ország státuszában bekövetkezett változás hatálybalépésének időpontját követő egy évig, a 4. cikk (1) bekezdésének b) pontja alapján pedig a preferenciális piacra jutási előírás alkalmazásának időpontjától kezdődő két évig továbbra is érvényben van.
            
         
               (5)
            
            
               Paraguayt a Világbank 2015-ben, 2016-ban és 2017-ben a közepes jövedelmű országok felső sávjába tartozó országnak minősítette. Ennek megfelelően Paraguay a az (EU) 978/2012 rendelet 4. cikk (1) bekezdésének a) pontja szerint már nem tesz eleget a GSP-kedvezményezett státusz követelményeinek, így törölni kell az említett rendelet II. mellékletében szereplő GSP-kedvezményezett országok listájáról. Ez a törlés 2019. január 1-jétől alkalmazandó.
            
         
               (6)
            
            
               A preferenciális piacra jutási előírás alkalmazása az alábbi országokkal 2016-ban különböző időpontokban kezdődött: Elefántcsontparttal 2016. szeptember 3-án, Szvázifölddel 2016. október 10-én és Ghánával 2016. december 15-én. Ennélfogva a 4. cikk (1) bekezdése b) pontjának megfelelően Elefántcsontpartot, Szváziföldet és Ghánát is törölni kell a 978/2012/EU rendelet II. mellékletéből; ez a törlés 2019. január 1-jétől alkalmazandó.
            
         
               (7)
            
            
               A 978/2012/EU rendelet 9. cikkének (1) bekezdése határozza meg a fenntartható fejlődésre és a jó kormányzásra vonatkozó különleges ösztönző előírás (GSP+) szerint a GSP-kedvezményezett országoknak nyújtott vámkedvezményekre vonatkozó konkrét jogosultság követelményeit. A GSP+-rendszer kedvezményezett országainak listáját a 978/2012/EU rendelet III. melléklete állapítja meg.
            
         
               (8)
            
            
               mivel Paraguay 2019. január 1-jétől már nem lesz GSP-kedvezményezett ország, a 978/2012/EU rendelet 9. cikkének (1) bekezdése értelmében Paraguay GSP+-kedvezményezett ország státusza is megszűnik. Paraguayt ezért törölni kell az említett rendelet III. mellékletéből; ez a törlés 2019. január 1-jétől alkalmazandó.
            
         
               (9)
            
            
               A 978/2012/EU rendelet 17. cikkének (1) bekezdése előírja, hogy az Egyesült Nemzetek Szervezete (a továbbiakban: ENSZ) által legkevésbé fejlett országnak minősített ország jogosult a legkevésbé fejlett országokra vonatkozó különleges előírás (fegyver kivételével mindent – EBA) szerint biztosított vámkedvezményekre. Az EBA-kedvezményezett országok listáját az említett rendelet IV. melléklete állapítja meg.
            
         
               (10)
            
            
               Az ENSZ 2017. június 4-én törölte Egyenlítői-Guineát a legkevésbé fejlett országnak minősített országok kategóriájából. Ennek megfelelően Egyenlítői-Guinea a 978/2012/EU rendelet 17. cikkének (1) bekezdése szerint már nem tesz eleget az EBA-kedvezményezett státusz követelményeinek, így törölni kell az említett rendelet IV. mellékletéből. A 978/2012/EU rendelet 17. cikke (2) bekezdése értelmében Egyenlítői-Guineának a GSP-kedvezményezett országok listájáról való törlése esetén a változást az e rendelet hatálybalépésétől számított hároméves átmeneti időszakot követően, nevezetesen 2021. január 1-jétől kell alkalmazni.
            
         
               (11)
            
            
               Ezen túlmenően Egyenlítői-Guineát a Világbank 2015-ben magas jövedelmű országnak, 2016-ban és 2017-ben a közepes jövedelmű országok felső sávjába tartozó országnak minősítette. Ennek megfelelően Egyenlítői-Guinea a 978/2012/EU rendelet 4. cikke (1) bekezdésének a) pontja szerint már nem tesz eleget a GSP-kedvezményezett státusz követelményeinek, így törölni kell az említett rendelet II. mellékletében szereplő GSP-kedvezményezett országok listájáról. Ez a törlés 2021. január 1-jétől alkalmazandó,
            
         ELFOGADTA EZT A RENDELETET:
   1. cikk
   A 978/2012/EU rendelet módosításai
   A 978/2012/EU rendelet a következőképpen módosul:
   
               1.
            
            
               A II. mellékletben az alábbi országazonosító kódok és a megfelelő országok kikerülnek az A és B oszlopokból:
               
                           CI
                        
                        
                           Elefántcsontpart
                        
                     
                           GH
                        
                        
                           Ghána
                        
                     
                           PY
                        
                        
                           Paraguay
                        
                     
                           SZ
                        
                        
                           Szváziföld
                        
                     
         
               2.
            
            
               A III. mellékletben az alábbi országazonosító kód és a megfelelő ország kikerül az A és B oszlopokból:
               
                           PY
                        
                        
                           Paraguay
                        
                     
         
               3.
            
            
               A II. és IV. mellékletben az alábbi országazonosító kód és a megfelelő ország kikerül az A és B oszlopokból:
               
                           GQ
                        
                        
                           Egyenlítői-Guinea
                        
                     
         2. cikk
   Hatálybalépés és alkalmazás
   Ez a rendelet 2018. január 1-jén lép hatályba.
   Az 1. cikk (1) és (2) bekezdését 2019. január 1-jétől kell alkalmazni.
   Az 1. cikk (3) bekezdését 2021. január 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. szeptember 27-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 303., 2012.10.31., 1. o.